瑪麗·居里

瑪麗·居里係波蘭物理學家同放射化學家，亦係頭一個攞諾貝爾獎嘅女科學家。

佢攞過兩次諾貝爾獎，一次係諾貝爾化學獎，一次係諾貝爾物理學獎。1903年同老公皮耶·居里同埋安托雲·昂希·碧格希勒分享咗諾貝爾物理學獎，1911年又因放射化學方面嘅成就獲得諾貝爾化學獎。而佢之所以得到諾貝爾化學獎，係因為佢發現咗鐳呢一種元素。

佢亦係「居里學院」嘅始創人。

生平 
瑪麗1867年喺波蘭華沙出世，曾經患咗一年嘅精神病。由於係女性，佢唔可以響任何俄羅斯或者波蘭嘅大學繼續進修，所以做咗幾年嘅家庭教師。最後，佢喺家姐嘅經濟支援下移居法國巴黎，而且響法蘭西大學學數學同物理，後來重成為咗法蘭西大學嘅第一名女性講師。

瑪麗響索邦識咗另一名講師，皮耶·居里，即係佢後來嘅老公。佢哋兩個成日一齊做放射性物質嘅研究，以瀝青鈾礦石為主，因為呢種礦石嘅總放射性比佢所含嘅鈾嘅放射性重要強。1898年，居里夫婦對呢種現象提出咗一個邏輯嘅推斷：瀝青鈾礦石中一定有某種未知嘅放射成分，佢放射性遠遠大過鈾。響12月26號，瑪麗居里公佈咗呢種新物質存在嘅設想。

之後嘅幾年裏面，居里夫婦不斷噉提煉瀝青鈾礦石中嘅放射成分。努力不懈之後，佢哋終於成功分出咗氯化鐳，重發現咗兩種新嘅化學元素：釙同鐳。因為佢哋喺放射性上嘅發現同研究，居里夫婦同安托雲·昂希·碧格希勒一齊分享1903年嘅諾貝爾物理學獎，瑪麗居里亦因此成為史上頭一位攞諾貝爾獎嘅女性。八年之後嘅1911年，佢又因為成功分離鐳元素而獲得諾貝爾化學獎。出乎意料嘅係，瑪麗居里喺獲得諾貝爾獎之後，冇為提煉純淨鐳嘅方法申請專利，而係將提煉方法公佈咗出來，呢種做法有效推動放射化學嘅發展。

瑪麗居里係史上頭一位攞兩項諾貝爾獎嘅人，而且係僅有嘅兩個喺唔同領域攞諾貝爾獎嘅人之一。喺第一次世界大戰時期，瑪麗居里提倡用放射學救護傷者，推動放射學喺醫學領域裏面嘅運用。之後，佢曾經喺1921年去美國旅遊並為放射學嘅研究籌款。瑪麗居里由於過度接觸放射性物質而喺1934年7月4號死喺法國上薩華。

後來，瑪麗居里個大女伊軒·左里俄-居里喺1935年獲得諾貝爾化學獎；細女伊芙·居里喺瑪麗居里死咗之後寫咗《瑪麗居里傳》。喺1990年代嘅通貨膨脹期間，瑪麗居里嘅頭像曾經出現喺波蘭同法國嘅銀紙同郵票上。化學元素鋦就係為紀念居里夫婦而命名嘅。

化學家
物理學家
諾貝爾物理學獎得主
諾貝爾化學獎得主
左優